จ่อกู้2แสนล้าน
สบน.เตรียมหาเงินให้รัฐบาลหากใช้งบประมาณปี&#8217;55ไม่ทัน
8 ส.ค. 2554

สบน.เตรียมหาเงินให้รัฐบาลหากใช้งบประมาณปี’55ไม่ทัน
สบน.กู้ 2 แสนล้านให้รัฐบาลใหม่ใช้ หากใช้งบประมาณปี 2555 ไม่ทัน 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ปัจจุบันวงเงินกู้ชดเชยขาดดุลงบประมาณในปีงบประมาณ 2554 ยังเหลือไม่ได้กู้อีกว่า 2 แสนล้านบาท เนื่องจากที่ผ่านมากู้ไปเพียงแค่ 1 แสนกว่าล้านบาท จากวงเงินขาดดุลงบประมาณทั้งหมด 4.2 แสนล้านบาท
ทั้งนี้ หากการจัดทำงบประมาณรายจ่ายประจำปีงบประมาณ 2555 เกิดความล่าช้าออกไป รัฐบาลสามารถกู้เงินตามวงเงินที่เหลือดังกล่าว มาเตรียมไว้ใช้ได้ซึ่งจะอยู่ในรูปเงินคงคลัง ที่การนำไปใช้ต้องใช้ภายใต้ระบบการเบิกจ่ายงบประมาณเท่านั้น
นายจักรกฤศฏิ์ กล่าวว่า เป็นหน้าที่ของ สบน.ที่ต้องเตรียมพร้อมไว้ เมื่อรัฐบาลใหม่เข้ามาจะได้รู้ว่ามีวงเงินไหนนำมาใช้ได้บ้าง โดยการกู้มาเตรียมไว้ก็จะมีต้นทุนบ้าง 




ดังนั้น จึงต้องมีความชัดเจนก่อนว่ารัฐบาลต้องการใช้เงินทำอะไรบ้าง ขณะนี้ก็รอให้รัฐบาลใหม่มีแผนชัดเจนว่าจะใช้งบอย่างไร ประมาณเดือน ส.ค.ก.ย.ก็ต้องชัดเจนหมดแล้ว เพราะถ้าไม่ใช้ตรงนี้ ก็ควรจะกู้แค่ 8 หมื่นล้านบาท โดยออกตั๋วเงินคงคลังเพื่อปิดบัญชีเท่านั้น
ผู้อำนวยการ สบน. กล่าวว่า หากรัฐบาลมีการดำเนินนโยบายตามที่หาเสียงไว้อย่างเต็มที่ในปีงบประมาณ 2555 ก็เชื่อว่าระดับหนี้สาธารณะต่อผลิตภัณฑ์มวลรวมภายในประเทศ (จีดีพี) ก็ไม่น่าจะเกิน 46-47% ต่อจีดีพี จากปัจจุบันที่อยู่ระดับประมาณ 41% ไม่ขึ้นไปสูงถึง 50-60% อย่างที่มีบางฝ่ายคาดการณ์ไว้แน่นอน
ทั้งนี้ ในปีงบประมาณ 2554 นี้ กระทรวงการคลังมีการคาดการณ์ว่าจะเก็บรายได้เกินกว่าเป้าหมายถึง 1.9 แสนล้านบาท โดยน่าจะจัดเก็บได้กว่า 1.84 ล้านล้านบาท ทำให้ความจำเป็นต้องกู้เพื่อชดเชยขาดดุลงบประมาณมีน้อยลง 
กระทรวงการคลังประเมินว่าจะกู้เพียง 1.5 แสนล้านบาทเท่านั้น ขณะที่เงินคงคลัง ณ สิ้นปีงบประมาณ 2554 นี้ มีการคาดการณ์ว่าจะอยู่ระดับ 4 แสนล้านบาท และหากมีการนำไปใช้ต้องตั้งงบประมาณในปีถัดไปเพื่อใช้คืน
ก่อนหน้านี้ นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ตลาดการเงินโลกอ่อนไหวมาก เศรษฐกิจไทยจึงควรมีภูมิคุ้มกันที่ดี โดยเฉพาะการดำเนินนโยบายการเงินการคลังที่ควรจะสอดรับกัน ภาคการคลังควรจะรักษาระดับหนี้สาธารณะไว้ไม่เกิน 60% ของจีดีพี จากปัจจุบันอยู่ที่ 41% 
“ถ้ารัฐบาลเดินพลาดก่อภาระหนี้ผูกพัน อาจจะส่งผลกระทบต่อความเชื่อมั่นผู้ลงทุน ความอ่อนไหวอาจรุนแรงมากกว่าปัญหาในยุโรปได้ ที่สำคัญคือกระสุนอาจจะไม่มีใช้ในยามจำเป็น เหมือนอย่างกรณีสหรัฐและยุโรปในตอนนี้” ผู้ว่าการ ธปท. กล่าว